Il- profiterole , jew cream-puff kif isejħulha fl-Amerika, hi għaġina choux f'forma ta' ballun mimlija bil-krema jew ġelat. Il-krema tista' tkun kemm ħelwa kif ukoll magħmula minn ġobon u ingredjenti oħrajn tal-ikel. Meta l-forma tkun tawwalija tissejjaħ éclair . Ġeneralment, l- éclairs ikunu mimlijin bil-krema taċ-ċikkulata jew krema pastiċċiera u jkunu miksijin biċ-ċikkulata mdewba jew fondant fil-wiċċ. għaġina choux … skont ir-riċetta ' Għaġina Choux ' krema friska mħabbta jew krema pastiċċiera jew krema taċ-ċikkulata ftit ġamm tal-gosti tiegħek… jekk trid icing sugar jew ċikkulata mdewba Saħħan il-forn 200 0 C-220 0 C, gass numru 6-7. Iksi pjanċa tal-forn b'karta tal-forn li tkun ftit umda. Imla piping bag bit-taħlita tal-għaġina. Agħmel forom żgħar u tondi fuq il-pjanċa. Ħalli spazju ta' madwar 2ċm bejn waħda u l-oħra. Sajjar fil-forn għal 15-20 minuta jew sakemm il-forom ikunu għolew sew u ħadu kulur dehbi sabiħ. Importanti li kollha jkunu ħadu l-kulur, inkella jinżlu ftit wara li joħorġu mill-forn. Neħħi l-forom mill-forn u ħallihom jibirdu sew fuq xibka tal-ħadid. Sadanittant, ħabbat il-krema li tkun se tuża. Meta l-forom ikunu kesħu sew , aqsamhom min-nofs. Jekk trid agħmel FTIT ġamm fil-qiegħ ta' kull forma. Imla l-forom bil-krema u roxx ftit icing sugar fil-wiċċ. Minflok, tista' tiksihom biċ-ċikkulata mdewba. Nota: Mal-krema tista' tagħmel l-essenza li tħobb bħal kafè, larinġ, lumi jew xi xorb tal-gosti tiegħek.